La Policia Local de Burjassot celebra la seua Festa Infantil a la qual conviden a participar a tota la ciutadania
2025-07-24

Si hi ha un dels actes que marquen l’agenda a Burjassot el mes de novembre és la celebració del Dia de la Policia Local que, cada any, reconeix l’esforç, els mèrits i la gran faena de les i els agents i comandaments de la plantilla municipal.

En esta ocasió, des de la Policia Local, es vol implicar en esta celebració també a les xiquetes i els xiquets del municipi i a les seues famílies i, per este motiu, han preparat una jornada lúdica uns dies abans de l’acte institucional.

Concretament, el dissabte 11 de novembre a partir de les 10.30 hores, el Parc de La Granja acollirà esta genial jornada en la qual totes i tots els participants coneixeran un poc millor no sols el treball de la Policia Local de Burjassot sinó, també, de Protecció Civil, Bombers, Guàrdia Civil, Policia Nacional i dels Serveis d’Emergència.

Durant la jornada, gratuïta i oberta a tota la ciutadania, hi haurà animacions infantils, la visita de la Patrulla Canina, pintacares, jocs gegants de fusta i taller de xapes. A tot això, s’uniran les demostracions de les diferents unitats canines convidades que tindran, com a amfitriona, a la unitat K9 de la Policia Local de Burjassot. Es comptarà també amb la K9 de la Policia Local de la Vila Joiosa, la K9 de la Policia Local de Benifaió, la Unitat Canina dels Bombers d’Alacant i del Club d’Ensinistrament Elit Ca Alacant.

També hi haurà exhibició de mitjans tècnics i vehicles de Guàrdia Civil, Policia Local de Burjassot, Protecció Civil Burjassot, Serveis d’Emergències, Bombers de Burjassot i Policia Nacional.

Un matí divertit, oberta a tots els públics i pensada perquè les famílies i les xiquetes i xiquets de Burjassot coneguen de primera mà el treball de la Policia Local de Burjassot i de la resta de cossos de seguretat i d’atenció davant una possible emergències.